钦定古今图书集成/方舆汇编/职方典/第1120卷 > 武昌府风俗考 府县志合载
## 钦定古今图书集成/方舆汇编/职方典/第1120卷 > 武昌府风俗考 府县志合载

本府。〈江夏县附郭。〉

江邑幅𢄙绵亘百里，当省会冲，租税所入，不足以备一年之储。所仰给者，皆湖南沔汉之所输运，以成都会。其山则为复岭，泽为巨浸，稻田之场十不三四。有田之家亦不躬畎亩，难置产而轻弃业，史称“无千金之家” ，信然。其俗不喜赴公庭，畏见官长，惮于讼事，即市廛之人，不识官府姓。自郡邑而上，藩臬监司及两台制使《吏猭胥》

役，江邑少有，即有之亦不能因缘为奸。故其民拙于封殖而敦于《诗》《书》，踬于武健而因于仁柔，短于逢迎而优于仕学。《史》所谓“楚俗啙窳偷生，而无积聚” ，盖谓此也。至于商贾之牙侩，丝帛之廛肆，鱼米之市魁，肥其妻子，雄视里闬。下至百家技艺、土木、食工、卜筮、阴阳之属，以及俳优侏儒趋利于阛阓者，又未尝不趾相错，踵相接也。惟江邑淳庞之气，虽以熙来攘往之人杂糅其间，而土俗民风，经百馀年而未变迨？故明万历之季，风气寖薄。往者黉序之儒，治一经外，不问杂学，不理外务，高不见之节，以献身为羞。今则他郡子弟寄籍其中，亦有贽《雁羔》以游，大人，树私援而互相标榜者矣。往者缙绅先生悬车之“后，与乡闾之民不相往来。其有跻膴仕、涉华津者，辄与分庭抗礼，以为志节，然亦不相嫉妒。今则贵贱无分，少长无序，或悦膻而吓腐，城社而神丛” 者矣。大抵江邑之俗，岁时吉凶之礼，家自为政，里自成风。婚姻不计妆奁，葬瘗不计风水。合族多葬先陇，以为美事。祭祀士大夫半用家礼，闾阎多用道释，寒食扫墓，七夕除日祀祖先，大约与各邑同。惟士大夫居官则多尚气节而不苟遇合，孤立而不为党援，居乡则简出而不与公事，其小民则缄讷而不敢干法纪，至今未之或易。迩年以来，忽有市狯乡愚，假冒子衿名色，武断乡曲，把持上官长短。惟在上有采访而芟剔之，去其蟊贼，剪其稂莠，庶乎里有仁风而民多善俗矣。

武昌县